ΚΑΝΟΝΙΣΜΟΣ (ΕΚ) αριθ. 779/98 ΤΟΥ ΣΥΜΒΟΥΛΙΟΥ της 7ης Απριλίου 1998 για την εισαγωγή στην Κοινότητα γεωργικών προϊόντων καταγωγής Τουρκίας και την κατάργηση του κανονισμού (ΕΟΚ) αριθ. 4115/86 και τροποποίηση του κανονισμού (ΕΚ) αριθ. 3010/95

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι στην απόφαση αριθ. 1/98 του συμβουλίου σύνδεσης ΕΚ-Τουρκίας, της 25ης Φεβρουαρίου 1998, για το εμπορικό καθεστώς των γεωργικών προϊόντων έχει καθοριστεί το προτιμησιακό καθεστώς που εφαρμόζεται κατά την εισαγωγή στην Κοινότητα γεωργικών προϊόντων καταγωγής Τουρκίας 7 ότι πρέπει να προβλεφθεί διάταξη που θα επιτρέπει στην Επιτροπή να λάβει τα αναγκαία ειδικά μέτρα εφαρμογής του νέου αυτού καθεστώτος, με την επιφύλαξη των διατάξεων που προβλέπονται στα άρθρα 6 και 7 του κανονισμού (ΕΚ) αριθ. 1981/94 του Συμβουλίου, της 25ης Ιουλίου 1994, για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα προϊόντα καταγωγής Αλγερίας, Κύπρου, Αιγύπτου, Ισραήλ, Ιορδανίας, Μάλτας, Μαρόκου, Υπεριορδανίας και Λωρίδας της Γάζας, Τυνησίας και Τουρκίας, καθώς και τις λεπτομέρειες παράτασης ή προσαρμογής των εν λόγω ποσοστώσεων (1) 7

ότι, για τα προϊόντα για τα οποία η κοινοτική νομοθεσία προβλέπει τήρηση της τιμής εισαγωγής, η εφαρμογή του προτιμησιακού δασμολογικού καθεστώτος εξαρτάται από την τήρηση της τιμής αυτής 7

ότι ο κανονισμός (ΕΟΚ) αριθ. 4115/86 (2) έχει καθορίσει το καθεστώς που εφαρμόζεται κατά την εισαγωγή στην Κοινότητα γεωργικών προϊόντων καταγωγής Τουρκίας με βάση την απόφαση αριθ. 1/80 του συμβουλίου σύνδεσης ΕΚ-Τουρκίας 7 ότι οι περί γεωργίας διατάξεις της εν λόγω απόφασης έχουν καταργηθεί από την απόφαση αριθ. 1/98 του συμβουλίου σύνδεσης ΕΚ-Τουρκίας 7 ότι, συνεπώς, πρέπει να καταργηθεί ο κανονισμός (ΕΟΚ) αριθ. 4115/86 7

ότι πρέπει, επιπλέον, να λήξουν οι δασμολογικές παραχωρήσεις για τρία προϊόντα καταγωγής Τουρκίας που προβλέπονται από τον κανονισμό (ΕΚ) αριθ. 3010/95 του Συμβουλίου, της 18ης Δεκεμβρίου 1995, για την πλήρη ή μερική αναστολή των τελωνειακών δασμών επί ορισμένων προϊόντων καταγωγής Μάλτας και Τουρκίας, που υπάγονται στα κεφάλαια 1 έως 24 και στο κεφάλαιο 27 της συνδυασμένης ονοματολογίας (3) 7

ότι η απόφαση του συμβουλίου σύνδεσης εφαρμόζεται από την 1η Ιανουαρίου 1998 και, έχοντας υπόψη το επείγον του θέματος, πρέπει να προβλεφθεί η έναρξη ισχύος του παρόντος κανονισμού την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τα προϊόντα καταγωγής Τουρκίας, που απαριθμούνται στο παράρτημα ΙΙ του συνθήκης ΕΚ, που γίνονται αποδεκτά για εισαγωγή στην Κοινότητα με τους όρους που προβλέπονται από την απόφαση αριθ. 1/98 του συμβουλίου σύνδεσης ΕΚ-Τουρκίας, οι λεπτομέρειες εφαρμογής του καθεστώτος εισαγωγής θεσπίζονται με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ του Συμβουλίου, της 22ας Σεπτεμβρίου 1966, περί κοινής οργανώσεως αγοράς στον τομέα των λιπαρών ουσιών (4) ή, ανάλογα με την περίπτωση, με τα αντίστοιχα άρθρα των άλλων κανονισμών περί κοινής οργανώσεως γεωργικής αγοράς, με την επιφύλαξη των διατάξεων των άρθρων 6 και 7 του κανονισμού (ΕΚ) αριθ. 1981/94.

Άρθρο 2

Για τα προϊόντα για τα οποία η κοινοτική νομοθεσία προβλέπει την τήρηση μιας τιμής εισαγωγής, η εφαρμογή του προτιμησιακού δασμολογίου εξαρτάται από την τήρηση της τιμής αυτής.

Για τα προϊόντα της αλιείας για τα οποία έχει καθοριστεί τιμή αναφοράς, η εφαρμογή του προτιμησιακού δασμολογίου εξαρτάται από την τήρηση αυτής της τιμής.

Άρθρο 3

Ο κανονισμός (ΕΟΚ) αριθ. 4115/86 καταργείται.

Άρθρο 4

Ο κανονισμός (ΕΚ) αριθ. 3010/95 τροποποιείται ως εξής:

1. Ο τίτλος αντικαθίσταται από το ακόλουθο κείμενο:

«Κανονισμός (ΕΚ) αριθ. 3010/95 του Συμβουλίου, της 18ης Δεκεμβρίου 1995, για την πλήρη ή μερική αναστολή των τελωνειακών δασμών επί ορισμένων προϊόντων καταγωγής Μάλτας, που υπάγονται στα κεφάλαια 1 έως 24 της συνδυασμένης ονοματολογίας.»

2. Τα άρθρα 1 και 2 αντικαθίστανται από το ακόλουθο κείμενο:

«Άρθρο 1

Οι εισαγωγές στην Κοινότητα των προϊόντων καταγωγής Μάλτας που απαριθμούνται στο παράρτημα του παρόντος κανονισμού υπόκεινται στους τελωνειακούς δασμούς που αναφέρονται για κάθε προϊόν.

Άρθρο 2

Για την εφαρμογή του παρόντος κανονισμού, κανόνες καταγωγής είναι οι εκάστοτε ισχύοντες για την εφαρμογή της συμφωνίας συνδέσεως μεταξύ της Ευρωπαϊκής Οικονομικής Κοινότητας και της Μάλτας.»

3. Το παράρτημα Ι που αντιστοιχεί στον κατάλογο των προϊόντων που υπάγονται στα κεφάλαια 1 έως 24, καταγωγής Μάλτας, φέρει τον τίτλο «Παράρτημα».

4. Το παράρτημα ΙΙ όσον αφορά τον κατάλογο των προϊόντων που υπάγονται στα κεφάλαια 1 έως 24, καταγωγής Τουρκίας, καταργείται.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 7 Απριλίου 1998.

Για το Συμβούλιο

Ο Πρόεδρος

D. BLUNKETT

(1) ΕΕ L 199 της 2. 8. 1994, σ. 1 7 κανονισμός όπως τροποποιήθηκε τελευταία από τον κανονισμό (ΕΚ) αριθ. 1667/97 της Επιτροπής (ΕΕ L 236 της 27. 8. 1997, σ. 3).

(2) ΕΕ L 380 της 31. 12. 1986, σ. 16 7 κανονισμός όπως τροποποιήθηκε τελευταία από τον κανονισμό (ΕΚ) αριθ. 1620/97 (ΕΕ L 224 της 14. 8. 1997, σ. 1).

(3) ΕΕ L 314 της 28. 12. 1995, σ. 1 7 κανονισμός όπως τροποποιήθηκε τελευταία από τον κανονισμό (ΕΚ) αριθ. 540/96 (ΕΕ L 79 της 29. 3. 1996, σ. 8).

(4) ΕΕ 172 της 30. 9. 1966, σ. 3025/66 7 κανονισμός όπως τροποποιήθηκε τελευταία από τον κανονισμό (ΕΚ) αριθ. 1581/96 (ΕΕ L 206 της 16. 8. 1996, σ. 11).